হারুরা ও মাজারের যুদ্ধ

**হারুরা ও মাজারের যুদ্ধ** (আরবি: معركتي المذار وحروراء) ছিল ৬৮৬ খ্রিস্টাব্দের শেষার্ধে লাগাতার সংঘটিত দুটি যুদ্ধ। প্রথম যুদ্ধটি সংঘটিত হয় দক্ষিণ ইরাকের বসরা নগরীর আশেপাশে এবং দ্বিতীয়টি কুফা নগরীর নিকটে। যুদ্ধ দুটি সংঘটিত হয়েছিল মুসয়াব ইবনুল জুবায়েরের নেতৃত্বাধীন বাহিনী ও মুখতার আস-সাকাফির অনুগত সৈন্যদের মধ্যে। মুসয়াব ছিলেন বসরার গভর্নর এবং তিনি তাঁর ভাই মক্কার খলিফা আবদুল্লাহ ইবনুল জুবায়েরের ( শাসনকাল ৬৮৩–৬৯২ খ্রি.) প্রতিনিধি হিসেবে শাসনকার্য পরিচালনা করতেন। অন্যদিকে মুখতার আল-সাকাফি ছিলেন কুফার আলীপন্থী (আহলে বায়তের সমর্থক)।শাসক, যিনি আলিপন্থীদের রাজনৈতিক দাবিকে সমর্থন করতেন।

এই দুই যুদ্ধে মুখতারের বাহিনী চূড়ান্তভাবে পরাজিত হয় এবং তাঁর অধিকাংশ প্রধান সেনাপতি নিহত হন। মাজার ও হারুরার যুদ্ধের মাধ্যমে মুসয়াব কৌশলগতভাবে মুখতারের সামরিক শক্তিকে ভেঙে দেন এবং এর সাথে সাথেই তিনি কুফা অবরোধ করেন। অবরোধের এক পর্যায়ে মুখতার নিহত হন এবং তখন শহরের ভেতরে তাঁর হাজার হাজার সমর্থককে হত্যা করা হয়। এর ফলে কুফায় মুখতারের রাজনৈতিক ও সামরিক প্রভাব সম্পূর্ণরূপে বিলুপ্ত হয়।

এরপর মুস‘য়াব এরপর কুফা ও এর অধীনস্থ অঞ্চলসমূহ নিজের নিয়ন্ত্রণে নিয়ে নেন। এর মধ্যে ছিল সাওয়াদ (নিম্ন মেসোপটেমিয়া) ও জিবাল (উত্তর-পশ্চিম ইরান)। এছাড়াও মুখতার কর্তৃক নিযুক্ত মসুলের গভর্নর ইবরাহিম ইবনুল আশতার মুসয়াবের প্রতি আনুগত্য প্রকাশ করেন। এর ফলে মুসয়াব ইবনুল জুবায়েরের বিজয়ের মাধ্যমে কার্যত সমগ্র ইরাক জুবায়েরীয় শাসনের অধীনে চলে আসে।

## অবস্থান
মাজার কুফা ও বসরার মধ্যবর্তী সামরিক সড়কের কাছে অবস্থিত একটি জনপদ ছিল। এটি দজলা নদীর একটি শাখা নদীর তীরে অবস্থিত ছিল। কুফা থেকে এটি প্রায় ৩২০ কিলোমিটার (২০০ মাইল) দক্ষিণ-পূর্বে এবং বসরা থেকে প্রায় ৬৫ কিলোমিটার (৪০ মাইল) উত্তরে অবস্থিত ছিল।  হারুরা ছিল কুফার নিকটবর্তী একটি গ্রাম বা অঞ্চল।  ত্রয়োদশ শতাব্দীর ভূগোলবিদ ইয়াকুত হামাবির বর্ণনা অনুযায়ী  ইতিহাসবিদ মাইকেল ফিশবাইন এটিকে কুফার প্রায় ৩ কিলোমিটার (১.৯ মাইল) দক্ষিণে অবস্থিত বলে নির্ধারণ করেছেন। মধ্যযুগীয় সূত্র অনুযায়ী, ইসলাম-পূর্ব যুগে ও সপ্তম শতাব্দী পর্যন্ত হারুরা ইউফ্রেটিস নদীর তীরে অথবা তার কোনো খালের পাশে অবস্থিত ছিল। তবে ৯ম শতাব্দীতে এটিকে মরুভূমির মধ্যে অবস্থিত বলে বর্ণনা করা হয়। ইতিহাসবিদ লাউরা ভেচ্‌চা ভালিয়েরি এই পরিবর্তনের ব্যাখ্যা দিতে গিয়ে এই উপসংহারে পৌঁছেছেন যে, এর অর্থ হলো, সম্ভবত এই অঞ্চলের জলভৌগোলিক ব্যবস্থা সময়ের সঙ্গে উল্লেখযোগ্যভাবে পরিবর্তিত হয়।

## পটভূমি

৬৮০ থেকে ৬৯২ সাল পর্যন্ত চলমান দ্বিতীয় ফিতনার সময় সিরিয়ার উমাইয়া খিলাফতের বিরুদ্ধে শক্তিশালী বিরোধিতা করেন মক্কাভিত্তিক খলিফা আবদুল্লাহ ইবনুল জুবায়ের। তখন এই গৃহযুদ্ধের ফলে সৃষ্ট অস্থিরতার প্রেক্ষাপটে তিনি নিজেকে খলিফা ঘোষণা করে উমাইয়া শাসনের বিরুদ্ধে আরব উপদ্বীপ ও ইরাকের বিভিন্ন অঞ্চলে প্রভাব বিস্তার করে। ইবনুল জুবায়েরের ভাই মুসয়াব তাঁর পক্ষে ইরাক ও এর পার্শ্ববর্তী অঞ্চলসমূহে তাঁর পক্ষে সমর্থন অর্জনের চেষ্টা চালিয়ে যান। কিন্তু ৬৮৫ খ্রিষ্টাব্দে আলিপন্থী বিপ্লবী মুখতার আল-সাকাফি আলিপন্থীদের উপর সংঘটিত নির্যাতনের  প্রতিশোধ ও ন্যায়বিচারের দাবিতে আন্দোলন শুরু করেন এবং তিনি কুফায় এক শক্তিশালী আন্দোলন গড়ে তোলেন। তিনি আরব সমর্থকদের পাশাপাশি মাওয়ালীদের (স্থানীয় অনারব মুসলিম ধর্মান্তরিত জনগোষ্ঠী) সমর্থন লাভ করেন। এই সমর্থনের ভিত্তিতে তিনি কুফার জুবায়েরীয় গভর্নরকে বিতাড়িত করেন। কুফা ইরাকের একটি প্রধান সামরিক নগরী ও রাজনৈতিকভাবে গুরুত্বপূর্ণ কেন্দ্র ছিল। কুফা দখল করার পর মুখতার ধীরে ধীরে ইরাকের বৃহৎ অংশের উপর তার কর্তৃত্ব প্রতিষ্ঠা করেন। ফলে ইরাকে জুবায়েরীয় প্রভাব মারাত্মকভাবে দুর্বল হয়ে পড়ে। এই পরিস্থিতিতে জুবায়রীয় শাসন কার্যত আরব উপদ্বীপ ও বসরা অঞ্চলের মধ্যে সীমাবদ্ধ হয়ে পড়ে। ইরাকের প্রধান শক্তিকেন্দ্র কুফা হাতছাড়া হওয়ায় তাদের সামরিক ও রাজনৈতিক অবস্থান উল্লেখযোগ্যভাবে ক্ষতিগ্রস্ত হয়। এদিকে মাওয়ালিরা আরব গভর্নর ও কর্মকর্তাদের প্রতি অসন্তুষ্ট ছিল। বাস্তবে তারা গোত্রীয় অভিজাতদের কাছে দাসের মতো অবস্থানে ছিল। মুখতার আল-সাকাফি মাওয়ালিদের প্রতি অনুকূল নীতি গ্রহণ করেন; তিনি তাদেরকে স্বাধীনতা প্রদান করেন এবং আরবদের সমান সামাজিক ও সামরিক মর্যাদা দেন।  এই পদক্ষেপ কুফার আরব অভিজাতদের মধ্যে তীব্র অসন্তোষ সৃষ্টি করে এবং তারা সশস্ত্র বিদ্রোহে লিপ্ত হয়। শেষ পর্যন্ত বিদ্রোহ দমন করা হয় এবং মাওয়ালিরা তাদের প্রাক্তন প্রভুদের খুঁজে বের করে প্রতিশোধ গ্রহণ করে। প্রায় দশ হাজার আরব বসরা থেকে পালিয়ে যায় এবং কুফায় তাদের বহু বাড়িঘর ধ্বংস করে দেওয়া হয়। পালিয়ে শরণার্থীদের মধ্যে সবচেয়ে প্রভাবশালী ছিলেন শাবাস ইবন রিবঈ ও মুহাম্মদ ইবনুল আশʿয়াস আল-কিন্দি। তারা উভয় মুসয়াবের কাছে সহায়তা প্রার্থনা করে তাকে মুখতারের বিরুদ্ধে সরাসরি মোকাবিলায় নামতে উদ্বুদ্ধ করেন। তাদের আহ্বানে সাড়া দিয়ে মুসʿয়াব তার অভিজ্ঞ সেনাপতি আল-মুহাল্লাব ইবনে আবি সুফরার ডেকে নিয়ে কুফার বিরুদ্ধে সামরিক অভিযান শুরু করেন। মুহাল্লাব তখন খারিজিদের বিরুদ্ধে যুদ্ধে নিয়োজিত ছিলেন। 

একই সময় মুখতার ও তার শক্তিশালী সহযোগী ইবরাহিম ইবনুল আশতারের মধ্যে সম্পর্ক উত্তেজনাপূর্ণ হয়ে ওঠে। ইব্রাহিম তখন পূর্ব জাজিরার (উচ্চ মেসোপটেমিয়া) মসুলে অবস্থান করছিলেন। মুসয়াব তাদের দূরত্ব ও পারস্পরিক টানাপোড়েনের সুযোগ নেওয়ার চেষ্টা করেন এবং মুখতার আস সাকাফির অভ্যন্তরীণ দুর্বলতাকে কাজে লাগিয়ে কুফা নগরী ওপর আক্রমণ শুরুর পরিকল্পনা করেন। 
## মাজারের যুদ্ধ
অভিযানের অংশ হিসেবে মুসয়াব কুফায় তার প্রতিনিধিদের প্রেরণ করেন, যাতে তারা সমর্থক সংগ্রহ করতে পারে এবং মুখতারের শক্ত ঘাঁটিটির ভিতরে তার অবস্থান দুর্বল করে দিতে পারে। যুদ্ধে মুসয়াবের বাহিনীকে বসরার বিভিন্ন অংশ অনুযায়ী বিভক্ত করা হয় এবং প্রতিটি অংশই আরব গোত্রগুলির একটি সুনির্দিষ্ট দলকে প্রতিনিধিত্ব করছিল। এই বিভাগগুলো ছিল: বানু বকর, যার নেতৃত্ব দেন মালিক ইবনে মিসমা আল-বকরি; আব্দুল-কয়েস, যার নেতৃত্ব দেন মালিক ইবনুল মুনজির; আহলুল জিবাল, যার নেতৃত্ব দেন কায়স ইবনুল হায়সাম আস-সুলামি; আজ্দ, যার নেতৃত্ব দেন জিয়াদ ইবনে আসমার এবং বানু তামিম, যার নেতৃত্ব দেন আহনাফ ইবনে কায়স। বাহিনীর বাম অংশের কমান্ডার ছিল মুহাল্লাব ইবনে আবি সুফরা এবং ডান অংশের নেতৃত্বে ছিল উমর ইবনে উবায়দুল্লাহ আল-তায়মি। পদাতিক বাহিনী পরিচালনা করছিলেন আব্বাদ ইবনুল হুসাইন। এর পাশাপাশি বসরার সৈন্যদের সঙ্গে কুফার শরণার্থীরাও তার বাহিনীতে উপস্থিত ছিলেন।

মুসয়াবের অগ্রগতির খবর পাওয়ার পরে মুখতার সাকাফি কুফাবাসীদের একত্র করেন এবং সংঘর্ষে জয়ের প্রতিশ্রুতি দিয়ে তাদের উৎসাহিত করেন। তার সেনাবাহিনীর নেতৃত্বে ছিলেন আহমার ইবনে শুমায়ত। এছাড়া মুখতারের যে সকল সৈন্য ইবনুল আস্তারের সঙ্গে মসুলে ছিলেন, তারা মুখতারের চিঠির প্রতি ইবনুল আস্তারের উদাসীন মনোভাব লক্ষ্য করে মুখতারের কাছে ফিরে আসে। ইবনে শুমায়তের বাহিনীর ডান অংশের নেতৃত্ব দেন আবদুল্লাহ ইবনে কামিল আল-শাকিরি এবং বাম অংশের নেতৃত্বে দেন আবদুল্লাহ ইবনে ওয়াহাব আল-জুশামি। এছাড়াও পদাতিক বাহিনীর নেতৃত্ব দেন কাদির ইবনে ইসমাইল কিন্দি; অশ্বারোহীদের নেতৃত্ব দেন আবদুস সালুলি। মাওয়ালী বাহিনীর নেতৃত্ব দেন মুখতার আস সাকাফির ব্যক্তিগত রক্ষীবাহিনীর প্রধান আবু আমরা কায়সান।

ইবনে শুমাইত বসরার দিকে অগ্রসর হন এবং মাজারে এসে ক্যাম্প স্থাপন করেন। এর কিছুক্ষণ পরই মুসয়াব বাহিনী নিয়ে সেখানে পৌঁছান। যদিও মাওয়ালীরা ঘোড়ায় যাত্রা করছিল, তবে ইবন শুমায়ত বাহিনীর বাম অংশের কমান্ডার আবদুল্লাহ ইবনে ওয়াহাবকে পরামর্শ দেন যে, মাওয়ালীরা দুর্বল হওয়ার কারণে আক্রমণের সময় পালিয়ে যেতে পারে, তাই তাদের পদাতিক বাহিনীর সাথে লড়াই করানো উচিত। ইবনে শুমায়ত এই পরামর্শ গ্রহণ করেন এবং মাওয়ালীদের অবতরণ করে পদাতিক বাহিনীর সাথে লড়াই করার নির্দেশ দেন।

যুদ্ধ শুরুর আগে উভয় পক্ষই একে অপরকে আত্মসমর্পণ করে তাদের নিজ নিজ নেতার কর্তৃত্ব স্বীকারের আহ্বান জানায়। শুরুতে আব্বাদের ঘোড়সওয়ার বাহিনী আক্রমণ চালায়, কিন্তু তা ব্যর্থ হয়। এরপর মুহল্লাব কৌশলে ইবনে কামিল আল-শাকিরির নেতৃত্বাধীন কুফীয় বাহিনীর ডান অংশকে আক্রমণ করে পরাজিত করে। বসরার ডানপাশের বাহিনী কুফার বামপাশের বাহিনীর উপর আক্রমণ করে তাদের পরাজিত করে। এর কিছুক্ষণ পর কুফীয় বাহিনীর কমান্ডার আহমার ইবনে শুমায়ত পিষ্ট হয়ে নিহত হন। এরপর মুহল্লাব তার অশ্বারোহী বাহিনীকে কুফার পদাতিক সৈন্যদের উপর আক্রমণ করতে নির্দেশ দেন। আক্রমণের তীব্রতায় কুফি সৈন্যরা পালাতে থাকে। এরপর মুসয়াব তার কমান্ডার মুহাম্মদ ইবনুল আশআসকে অশ্বারোহী বাহিনীর সঙ্গে পাঠান, যাতে তারা পালিয়ে যাওয়া কুফি সৈন্যদের হত্যা করতে পারে। যাওয়ার আগে তাকে বলেন: "তোমার প্রতিশোধ নাও [মাওয়ালিদের উপর]। যুদ্ধের মাঝখানে কুফার অনেক অশ্বারোহী সৈন্য পালিয়ে গেল এবং পদাতিক সৈন্যদের বেশিরভাগই নিহত বা বন্দী হয়। এরপর সমস্ত বন্দীদের মৃত্যু দণ্ড দেওয়া হয়। মাওয়ালিদের দুর্বল মনে করা হলেও যুদ্ধে তারা দৃঢ় প্রতিরোধ দেখায় এবং তাদের মধ্যে অনেকেই প্রাণ হারায়।  তাদের নেতা আবু আমরা কায়সান সম্ভবত নিহত হন। কারণ যুদ্ধের পর তাঁর সম্পর্কে আর কোনো খবর পাওয়া যায়নি। যুদ্ধ শেষে মুখতারের বাহিনীর বেঁচে থাকা সদস্যরা কুফায় ফিরে এসে মুখতারের কাছে পরাজয়ের খবর জানায়। এই পরাজয় মুখতারের শৌর্য ও মর্যাদাকে কমিয়ে দেয়। তার জয়ের প্রতিশ্রুতির ব্যাপারে মাওয়ালিরা মন্তব্য করেছিলেন: এবার তিনি মিথ্যা বলেছেন। এ যুদ্ধের কোনো নির্দিষ্ট তারিখ ঐতিহাসিক সূত্রে উল্লেখ করা হয়নি; তবে আধুনিক ইতিহাসবিদরা মনে করেন, এটি সম্ভবত ৬৮৬ সালের মধ্যভাগে সংঘটিত হয়।  

## হারুরার যুদ্ধ
মাজারের যুদ্ধ শেষে মুসয়াব পশ্চাদগামী কুফীয় সৈন্যদের অনুসরণ করেন। দ্রুত কুফায় পৌঁছানোর জন্য তিনি তাঁর পদাতিক বাহিনীকে নৌকায় পাঠান এবং অশ্বারোহী বাহিনী স্থলপথে অগ্রসর হতে থাকে। এটি জানতে পেরে মুখতার দুর্গকে শক্তিশালী করেন; সেখানে খাদ্য ও সরবরাহ জোগাড় করেন এবং কুফাকে আব্দুল্লাহ ইবনে শাদ্দাদের অধীনস্ত বাহিনীর কমান্ডে রাখেন। এরপর তিনি আল-সায়ালাহিন নামে একটি স্থানে যান, যা হাররা ও কাদিসিয়ার মধ্যে অবস্থিত। সেখানে গিয়ে তিনি ফোরাত নদী আটকিয়ে তার পানি এমনভাবে প্রাচীর ও খালপথে প্রবাহিত করেন, যার ফলে হাররা ও কাদিসিয়ার খালগুলো পানিতে পূর্ণ হয়ে যায়। এতে মুসয়াবের নৌকা কাদায় আটকে পড়ে এবং তাঁর সৈন্যরা নৌকা থেকে নামতে বাধ্য হয়। তাই মুসয়াব ও তার অশ্বারোহী বাহিনী বাঁধ ধ্বংস করে কুফার দিকে অগ্রসর হতে লাগল। ফলস্বরূপ তাদের কুফায় প্রবেশ রোধ করার জন্য মুখতার তার শিবির হারুরায় সরিয়ে নেন।

মুসয়াবের বাহিনী অতি দ্রুত হারুরায় পৌঁছায়। তখন তাঁর বাহিনীর কুফীয় সৈন্যদের দায়িত্বে ছিলেন মুহাম্মদ ইবনুল আশয়াস। মুহাল্লাব বাহিনীর ডান অংশের কমান্ডার ছিলেন এবং বাম অংশের কমান্ডার ছিলেন উমর ইবনে উবায়দুল্লাহ ইবনে মা'মার। পদাতিক বাহিনীর নেতৃত্ব দেন মুকাতিল ইবনে মিসমা আল-বাকরি।

অন্যদিকে মুখতার তাঁর শুর্তার (নিরাপত্তা বাহিনী) প্রধান হিসেবে নিয়োগ করেন আব্দুল্লাহ ইবনে কুওরাদকে এবং বাহিনীর ডান ও বাম অংশের নেতৃত্ব দেন যথাক্রমে সুলাইম ইবনে ইয়াযিদ কিনদি ও সাঈদ ইবন মুনকিজ হামদানি। পদাতিক বাহিনীর নেতৃত্ব দেন উমর ইবনে আবদুল্লাহ আল-নাহদি ও মালিক ইবনে আমর আল-নাহদি, যিনি ৬৫৭ সালে সিফফিনের যুদ্ধে সৈনিক হিসেবে অংশ নিয়েছিলেন।

যুদ্ধ শুরু হলে মুখতারের বাহিনী শুরুতে বসরার কয়েকটি দলে আক্রমণ করে অগ্রগতি অর্জন করে। তবে মুসয়াবের নেতৃত্বে জুবায়েরীয় বাহিনী প্রবল প্রতিরোধ গড়ে তোলেন এবং মুখতারের বাহিনীর ওপর বড় আঘাত হানেন। এই যুদ্ধে অনেক বড় বড় যোদ্ধা নিহত হন; যেমন উমর ইবনে আব্দুল্লাহ, মালিক ইবনে অমর, সাঈদ বিন মুনকিয, মুসলিম ইবনে ইয়াজিদ, মুহাম্মদ ইবনুল আশ’আসসহ মুখতারের অশ্বারোহী বাহিনীর অনেক সদস্য। শেষ পর্যন্ত মুখতার যুদ্ধে পরাজয় বরণ করে এবং কুফায় নিজের প্রাসাদে ফিরে যায়। ইতিহাসবিদ জেরাল্ড আর. হাউটিঙের মতে, মাজারে জুবায়েরী সমর্থকদের প্রাপ্ত বিজয় পরবর্তীতে হারুরার যুদ্ধে মুখতারের গোটা বাহিনীকে প্রায় সম্পূর্ণরূপে ধ্বংস করে দেয়। 

## পরবর্তী অবস্থা
পরবর্তীতে মুসয়াব কুফায় প্রবেশ করে মুখতারের প্রাসাদ ঘেরাও করে। কিন্তু মুখতারের গৃহরক্ষীরা তেমন প্রতিরোধ করতে পারেনি। প্রায় চার মাস দীর্ঘ এই ঘেরাও চলার সময় মাত্র একবার মুখতার নিজের ২০০ জন রক্ষীকে সঙ্গে নিয়ে বাহিরে বের হন। এবং ১০০ আক্রমণকারীকে তাড়িয়ে দিতে সক্ষম হন। ফলে পরবর্তীতে ঘেরাও আরো কঠোর হয় এবং শেষ পর্যন্ত মুখতার তার ১৯ জন সৈন্যসহ বেরিয়ে লড়াই করে নিহত হন। এই ঘটনাটি ৬৮৭ সালের ৩ এপ্রিল সংঘটিত হয়।

এরপর কুফার প্রতিশোধপরায়ণ অভিজাত নেতাদের চাপে মুসয়াব শহরের মুখতারের সমর্থকদের হত্যা অনুমোদন করেন। বিভিন্ন প্রসিদ্ধ সূত্র অনুসারে, এতে মুসয়াব প্রায় ৭০০০ কুফাবাসীকে হত্যা করেন; আবার অন্য সূত্রে বলা হয় যে, প্রাসাদের যারা আত্মসমর্পণ করে, তাদের মধ্যেও ৭০০ আরব ও সকল পার্সিককে হত্যা করা হয়। এছাড়াও যুদ্ধে ৬০০০ কুফার সমর্থকও মারা যায়।

মুখতারকে হত্যা ও ইব্রাহিম ইবনুল আশতারের জুবায়রীদের সাথে যোগদানের পর মুসয়াব প্রায় গোটা ইরাকের নিয়ন্ত্রণ অধিকার করেন এবং কুফার ওপর নির্ভরশীল সাওয়াদ ও জিবাল প্রদেশে কর আদায়কারী নিয়োগ দেন। 
বিষয়শ্রেণী:৬৮৬
বিষয়শ্রেণী:মধ্যযুগের ইরাক
বিষয়শ্রেণী:দ্বিতীয় ফিতনা
বিষয়শ্রেণী:বসরার ইতিহাস
বিষয়শ্রেণী:৬৮০-এর দশকের সশস্ত্র সংঘাত

## তথ্যসূত্র
কজকক

## গ্রন্থপঞ্জি

* 
* 
* 
* 
* 
* 
* 
* 
* 
*